তিনি বলেছেন, ‘‘এই দেশে নিজের সন্তানের ভবিষ্যতের কথা ভেবে দুর্ভাবনা হয়।’’ আবার কখনও বলেছেন, ‘‘এই দেশে একজন পুলিশের তুলনায় গরুর দাম বেশি।’’ গোটা দেশে তীব্র তর্কের আবহ তৈরি হয়েছে চলচ্চিত্র তারকা নাসিরুদ্দিন শাহ -র এহেন মন্তব্য ঘিরে। বেফাঁস মন্তব্যের জন্য অনেকেই তাঁকে একহাত নিয়েছেন। তাঁকে বয়কটও করা হয়েছে আজমীর সাহিত্য উৎসব থেকে। এবার সেই পথেই হাঁটলেন পাক প্রধানমন্ত্রী  ইমরান খান। সাফ বললেন, ভারতের প্রধানমন্ত্রীকে শিক্ষা দিতে চান তিনি। কী কারণে এমন কথা বলছেন ইমরান? এক সর্বভারতীয় সংবাদমাধ্যমের প্রতিবেদন অনুযায়ী, ইমরান মনে করেন, ভারতের বর্তমান  সরকার সংখ্যালঘুদের সুরক্ষা দিতে ব্যর্থ। 

এই বিষয়ে অন্যান্য খবর

গরুকে অপমান, চূড়ান্ত শাস্তি পেলেন নাসিরুদ্দিন শাহ


পাক প্রধানমন্ত্রী লাহোরে আয়োজিত এক অনুষ্ঠানে নবগঠিত সরকারের ১০০ দিনের কাজের ফিরিস্তি দিতে গিয়ে বলেন, ‘‘আমরা মোদী সরকারকে শিখিয়ে  দেব কী ভাবে সংখ্যালঘুদের সঙ্গে ব্যবহার করতে হয়।’’
এর পরেই নাসির সাহেবের প্রসঙ্গ টেনে এনে তিনি বলেন, ‘‘ভারতীয়রাই বলছেন সেখানে সংখ্যালঘুরা সমানাধিকার পান না।’’ ইমরান খান নতুন পাকিস্তানকে অনেক বেশি নম্বর দিচ্ছেন সংখ্যালঘুর সমানাধিকার সুনিশ্চিত করার প্রসঙ্গে। পাকিস্তান ভাগের প্রসঙ্গে তুলে বলছেন, সবার আগে ন্যয়বিচার, তা সুনিশ্চিত করতে না পারলে সব আস্ফালন ব্যর্থ। ইমরানের দাবি, তাঁর সরকার জিন্নাহ-র স্বপ্নপূরণ করবে।

ইমরানের মন্তব্যে প্রতিবাদের ঝড় উঠেছে সারা দেশে। নাসির যে আগুন জ্বালিয়েছিলেন, তাতে ঘি ঢাললেন ইমরান। এখন দেখার এই বিতর্ক কত দূর গড়ায়।